ປະຊາຊົນຣັດເຊຍ ໂຮມຊຸມນຸມປະທ້ວງ ຕໍ່ຕ້ານ ການສໍ້ໂກງຄະແນນ ໃນການເລືອກຕັ້ງ
ຊາວຣັດເຊຍ ໂຮມຊຸມນຸມໃນທົ່ວປະເທດ ປະທ້ວງການສໍ້ໂກງຄະແນນສຽງ ໃນການເລືອກຕັ້ງ ສະພາແຫ່ງຊາດ.
ປະຊາຊົນຊາວຣັດເຊຍໄດ້ ມີຄວາມໂກດແຄ້ນກ່ຽວກັບການເລືອກຕັ້ງສະພາແຫ່ງຊາດທີ່ພວກ ເຂົາເຈົ້າເຊື່ອວ່າ ມີການສໍ້ໂກງຄະແນນສຽງນັ້ນເລີ່ມທຳການປະທ້ວງໃນທົ່ວປະເທດໃນວັນເສົາ ມື້ນີ້ຊຶ່ງເປັນການທ້າທາຍທີ່ໃຫຍ່ທີ່ສຸດເທົ່າເຖິງປັດຈຸບັນຕໍ່ນາຍົກລັດຖະມົນຕີ Vladimir Pu- tin ແລະພັກ United Russia ຂອງທ່ານ ການປະທ້ວງຈຸດທຳອິດເລີ່ມຂຶ້ນ ໃນເຂດພາກຕາເວັນອອກໄກຂອງຣັດເຊຍ ມີພວກປະທ້ວງ ປະມານ 20 ຄົນໄດ້ຖືກຈັບທີ່ເມືອງ Khabarovsk ເຈົ້າໜ້າທີ່ໃນກຸງມົສກູໄດ້ອະນຸຍາດໃຫ້ 30,000 ຄົນຈັດການໂຮມຊຸມນຸມກັນໃນວັນເສົາມື້ນີ້ ທີ່ຈະຕຸລັດແຫ່ງນຶ່ງ ຕັ້ງກົງກັນຂ້າມ ຟາກແມ່ນໍ້າ ກັບວັງເຄຣັມລິນການໂຮມຊຸມນຸມເຫຼົ່ານີ້ມີ ຂຶ້ນລຸນຫຼັງທີ່ໄດ້ມີການປາບປາມພວກປະທ້ວງຢ່າງຮຸນແຮງຫຼາຍໆຄັ້ງ ໃນຕົ້ນອາທິດນີ້ ຫຼັງ ຈາກ ພັກຂອງທ່ານ Putin ໄດ້ຊະນະການເລືອກຕັ້ງສະພາແຫ່ງຊາດໃນມື້ວັນອາທິດແລ້ວ ພັກຂອງນາຍົກລັດຖະມົນຕີ Putin ຍັງສາມາດຄວບຄຸມສະພາຕໍ່າດ້ວຍຄະແນນສຽງພຽງ ໜ້ອຍດຽວເທົ່ານັ້ນແຕ່ບັນດາພັກຝ່າຍຄ້ານແລະພວກນັກສັງເກດການໂຕ້ແຍ້ງວ່າການໄດ້ ຮັບໄຊຊະນະດັ່ງກ່າວບາງທີອາດເປັນຜົນເນື່ອງມາຈາກການເວົ້າໂຍກຈົນເກີນໄປ ເປັນທີ່ປາກົດວ່າທ່ານ Putin ອາດຈະເປັນຜູ້ຊະນະໃນການເລືອກຕັ້ງຊຶ່ງຈະມີຂຶ້ນໃນເດືອນ ມີນາປີໜ້າທີ່ທ່ານຈະກັບຄືນເຂົ້າໄປຮັບຕຳແໜ່ງປະທານາທິບໍດີຣັດເຊຍອີກ ໃນມື້ວັນພະຫັດຜ່ານມານີ້ ທ່ານ Putin ໄດ້ໂຈມຕີລັດຖະມົນຕີການຕ່າງປະເທດສະຫະລັດ ທ່ານນາງ Hillary Clinton ຍ້ອນການໃຫ້ທັດສະນະຄວາມເຫັນຂອງ ທ່ານນາງກ່ຽວກັບ ການເລືອກຕັ້ງແລະການປະທ້ວງໃນຣັດເຊຍ ທ່ານ Putin ໄດ້ ກ່າວຫາທ່ານນາງ Clinton ວ່າຍຸແຍ່ໃຫ້ມີການປະທ້ວງເພື່ອຈະເຮັດໃຫ້ຣັດເຊຍອ່ອນແອ